Vester Aaby: For anden gang på knap tre år måtte chokadevirksomheden Konnerup & Co i Vester Aaby indgive konkursbegæring. Denne gang var det ejer Ole Billum, der måtte gå den tunge gang til skifteretten i Svendborg for at konstatere, at virksomheden ikke kan svare sine kreditorer.

Det var netop erhvervsmanden Ole Billum, som i sommeren 2017 stillede de nødvendige likvider til rådighed, for at stifteren Henrik Konnerup kunne genrejse sin lille virksomhed for lækkermunde.

Og det er faktisk kommet bag på Billum, at det skulle komme så vidt, selv om forrige regnskabsår var anstrengt.

- Vi har fulgt økonomien tæt og helt frem til november, så det ud til, at vi ville komme ud af regnskabsåret med et plus på 400.000 kr. En lagerstatus ved pr. 31/12 fortalte imidlertid en helt anden historie. Der var simpelthen ingenting der stemte, og pludselig stod vi i stedet for med et minus på 350.000 kr. En forskel på trekvart mio. kr. drænede både Henrik Konnerup og mig for energi. Der var ikke noget at køre videre på, fortæller Ole Billum.

Han og Henrik Konnerup har brugt de seneste måneder på at forsøge at finde en køber. Det er ikke lykkedes, og fredag slog Billum en streg i sandet og gik til skifteretten.

Han har ikke nogen forklaring på lagerrodet:

- Der er ikke foregået noget kriminelt, men som jeg ser det, har der manglet noget omhu. Du kan måske kalde det sløseri, siger han.

Det er ikke lykkedes at træffe Henrik Konnerup for en kommentar, men ifølge Det Rigtige Faaborg, et mediehus i Faaborg, som Ole Billum også er medejer af, siger Konnerup, at han ikke har nogen kommentarer til konkursen, som betyder at rundt regnet 10 medarbejdere mister deres arbejde.

Hvor mange penge, kreditorerne får i klemme, er for tidligt at sige noget om, for boet skal selvsagt først gøres op.

- Det repræsenterer en vis værdi, så jeg går ud fra, at de bliver penge at fordele, siger Ole Billum, der anslår, at han selv sætter omkring 1,5 mio. kr. til på sit chokoladeeventyr.

Det kælder han lærepenge:

- Det er første gang, at et firma, jeg er involveret i, går konkurs, og jeg må nok bare erkende, at jeg ikke er dygtig nok til at have med fødevarevirksomhed at gøre. Det er helt ulig andre forretninger, jeg har beskæftiget mig med. Ikke blot er kontrolreglerne en jungle, men det er også meget kompliceret at have med handel, blandt andet på chokladebørserne, at gøre. Jeg tror, det er værre end brugtvognsmarkedet, og jeg har tit svært ved at få øje på etikken i det.

- Jeg er meget ærgerlig over det her, både på kreditorernes vegne, men også på de ansattes, ikke mindst Henrik og Mayette Konnerup. For dem er det jo et livsværk, siger Ole Billum.